text: Paris le 9 de Septembre.
  Samedy dernier monsr de Candale fut receu duc et Pair de France en Parlement, apres quoy il fut dit qu'on deputeroit vers S.A.R. à Limours pour le prier de venir prendre seance en Parlement le lundy suivant et pour cet effect les srs Menardeau et Doujat, Conseillers en la grand Chambre, partirent d'icy l'apresdisnée pour aller à Limours.
  Dimanche S.A.R. vint la nuict en cette ville où il arriva à trois heures du matin, et le mesme jour il envoya un gentilhomme vers monsr de Chasteauneuff pour le faire venir icy, où il se rendit l'apresdisnée et confera avec S.A.R. pres de 4 heures.
  Le mesme jour monsr d'Aumale, frere du duc de Nemours, presta le serment de fidelité entre les mains du Roy, pour l'archevesché de Reims, et sur les 6 heures du soir, monsr le duc d'Orleans fut rendre ses debvoir à leurs Matés.
  On eust nouvelles vendredy dernier que les Espagnols s'estants fait voir vers Lonch, Mardicq et Dunquerque, ils s'estoient enfin campés devant Turne (sic) et l'avoient assiegée; le marquis Sfondrate y commande, et, dit. on, qu'elle est prise.
  Lundy les trois Estats de Paris s'estants assemblés dans la salle de l'Archevesché, on y proceda à l'election des deputez pour les Estatz Generaux qui y furent choisis et nommés, mais il y a apparence que cette election aura
  esté inutile, d'autant qu'on ne croit pas que lesdits Estats se tiennent, à cause qu'on ne s'est peu accorder du lieu.
  Mardy monsr le duc d'Orleans presenta monsr le Coadjuteur à leurs Matés, on croit qu'il sera Ministre d'Estat aussy bien que monsr de Chasteauneuff.
  Mercredy la declaration du Roy contre le Cardinal Mazarin fut au Parlement, la quelle a esté sçellée.
  Le mesme jour monsr le Prince partit de cette ville et s'en alla à Trie trouver le duc de Longueville, il est absenté d'icy affin de n'estre pas à la ceremonie de la majorité, ne pouvant voir le Roy qu'apres que la declaration pour son innocence aura esté verifiée, ce qui ne fut fait qu'hier.
  Le mesme jour la Reyne voulut rendre la Lieutenance Generale à S.A.R., mais il ne la voulut accepter.
  Hier le Roy estant sorty du Palais Royal avec touttes ses compagnies d'ordonnances, gardes du corps, cent suisses et de la porte, des Ducs et Pairs, Princes et Officiers de la Couronne et de beaucoup de seigneurs et gentilhommes, qui tous, comme sa Maté estoient à cheval, et la Reyne, messre les ducs d'Anjou et d'Orleans en carosse, ils se rendirent tous au Parlement où le Roy fut declaré majeur, qui d'abort dit quelque parole pour remercier la Reyne de sa regence et la prier de prendre encore soing des affaires. Apres cela la Reyne, ayant un genouil en terre, baisa la main du Roy en luy remettant la regence et luy faisant hommage; autant en firent les ducs d'Anjou et Orleans, comme aussy le Prince de Conty. Monsr le Chancelier commença lors à faire sa harangue, ensuitte monsr Talon, Advocat Genl, la sienne, et monsr le premier President aussy, apres quoy les susdites declarations furent leues, enregistrées et verifiées.
  Le mesme jour du matin, le Prince de Conty rendit au Roy une lettre de mons le Prince son frere, dans laquelle il asseuroit sa Maté de ses respects, et qu'il
  prodigueroit son sang librement à la teste de ses armées pour son service; mais que c'estoit son plus grand regret que la calomnie de ses ennemis l'empeschoient de voir encore sa Maté.
  Hier au soir monsr le duc d'Orleans estant au Palais Royal fut enfermé long temps avec la Reyne, d'aupres la quelle estant sorty il parut fort triste, et comme il soupoit, le chevalier de la Vieuville le supplia de vouloir seconder la proposition qu'on avoit faitte, de donner la surintendance à son pere. Mais ce duc tout en colere luy dit, qu'il estoit mazarin, qu'il sçavoit qu'il avoit traicté avec le Cardal pour cette charge moyenant 400/m ℔ qu'on devoit donner audit Cardal, et pourquoy il estoit si hardy de se presenter devant luy, que luy et son pere s'allassent; les paroles dont ce duc usa sont un peu rudes.
  Hier au soir le Roy envoya redemander les sçeaux à monsr le Chancelier, et les fit donner au premier President, la surintendence des finances au Marquis de la Vieuville et monsr de Chasteauneuff fut nommé premier Ministre, le tout s'estant fait sans le sçeu de monsr le duc d'Orleans, qui fut hier au soir au Palais Royal pour en tesmoigner ses ressentimens à leurs Majestés, ausquels, apres avoir exageré les services qu'il avoit rendus à l'Estat, duquel il avoit empesché la ruine plusieurs fois, il protesta qu'il n'entreroit plus dans les Conseils du Roy.
  Aujourdhuy matin les ducs de Nemours et de la Rochefoucault, comme aussy tous ceux du party de monsr le Prince, sont partis d'icy, pour l'aller trouver à Chantilly où il est à present. Le duc de Longueville est retourné en Normandie.
  Monsieur de Bellièvre sera premier President et monsr de Champlastreux, President au Mortier, en la place du seigneur de Bellièvre.